Bratia, ako vynikáte vo všetkom: vo viere, v slove, v poznaní, vo všetkej horlivosti a v láske, ktorú sme vo vás vzbudili, tak vyniknete aj v  diele spásy (2 Kor 8,7) – hovorí Sv. Pavol.

 Vzdávame Bohu vďaky za nás všetkých – za univerzitu, ktorá nám aj tento rok darovala hojnosť vedomostí, za vyučujúcich pedagógov, ktorí odovzdávali vedomosti a za všetkých študentov, ktorí boli otvorení to prijímať.

Dielo spásy, o ktorom hovorí apoštolov národov, platí pre všetkých z nás, no dvojnásobne pre našu akademickú obec. Lebo my sme tí, ktorí musia o dobrom diele hovoriť, ktorých musí napĺňať a musíme žiť to dobré dielo. Dnes ďakujeme Bohu za to, že sme v uplynulom akademickom roku mohli byť horlivými v odovzdávaní vedomostí, ale musíme ďakovať i za to, že sme neochabovali v láske. Študent musí mať lásku k tomu-ktorému predmetu, aby mohol prijímať od svojho vyučujúceho vedomosti, ktoré ho chce naučiť. A zase pedagóg musí mať lásku k svojmu povolaniu, svoje povolanie musí chápať ako poslanie, aby mohol naučiť študentov, musí ich podporovať, aby si vedomosti osvojili, aby s radosťou študovali. Zároveň musíme mať vieru v to, že to, čo sme sa raz naučili, tak rýchlo na to nezabudneme, ale budeme sa chcieť viac upevňovať vo vedomostiach a prijímať ďalšie a ďalšie vedomosti a rozširovať ich. Tieto slová, ktoré prijímame, sú darmi. Slovom môžeme veľa dobrého vykonať, ale môžeme aj zraniť. Preto musíme mať lásku, ktorá nám pomáha robiť dobré veci. Pre študenta dobre sa učiť a pre učiteľa dobre vyučovať. Joseph Haydn o svojej hudbe hovorí: „Moju reč pochopí celý svet.“ Taká musí byť i tá naša.

*Neuhýbaj a bez obavy*

*nes, čo ti hviezdy podali.*

*Som radosť. Som, a tebe vravím:*

*Ty si môj. Ale pomaly*

*stúpaj za mnou, nie nedočkavo,*

*mám viacej času ako ty.*

*Som radosť. Som. A moje právo*

*je v plnosti. Tak bež svoj závod*

*a boj sa v ňom len prázdnoty.*

Úryvok z básne od Milana Rúfusa *Óda na radosť* nás všetkých núti popremýšľať nad slovami tohto básnika. Prečo? Kvôli radosti, o ktorej básnik sa zamýšľa. Zároveň nás núti rozmýšľať, uvažovať o radosti ľudí. A prečo? Odpoveď je jednoduchá: aby sme neboli prázdny. Hviezdy: to je Boh, ktorý nám dal rozum, aby sme premýšľali. Pomaly ísť... Čiže všetko má svoj čas, nemôžeme byť rýchly v naháňaní sa za vedomosťami, preto máme ročníky, preto máme rozdelené štúdium na stupne. A na koniec: všetko čo získame, máme dobre využiť, aby sme neboli len chodiacimi encyklopédiami bez srdca, bez lásky, ale aby sme boli ľuďmi, ktorí chcú niečo dokázať, ktorí chcú pomáhať iným.

Klasický grécky filozof Aristoteles hovorí, že radosť je zdravým duše. A Augeste Rodine, francúzsky sochár sa vyjadruje takto: „Ľudstvo nebude šťastné do tých čias, kým všetci ľudia nebudú mať umeleckú dušu, to jest dokiaľ všetci nebudú mať radosť zo svojej práce.“

Drahá akademická obec, milí bratia a sestry!

Buďme jedinečnými pracovníkmi, ktorí chcú mať vedomosti, nimi obohacovať seba a iných ľudí, zároveň vzdávať Bohu vďaku chválu za všetko, čím nás obdaroval a byť budovateľmi diela spásy. Amen.